CELEX: 32021D2032
Language: da
Date: 2021-11-19 00:00:00
Title: Rådets afgørelse (FUSP) 2021/2032 af 19. november 2021 om en bistandsforanstaltning inden for rammerne af den europæiske fredsfacilitet til støtte for militære enheder, der er uddannet af EU-uddannelsesmissionen i Mozambique

22.11.2021   
               
               
                  DA
               
               
                  Den Europæiske Unions Tidende
               
               
                  L 415/25
               
            
         RÅDETS AFGØRELSE (FUSP) 2021/2032
         af 19. november 2021
         om en bistandsforanstaltning inden for rammerne af den europæiske fredsfacilitet til støtte for militære enheder, der er uddannet af EU-uddannelsesmissionen i Mozambique
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 41, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     I overensstemmelse med Rådets afgørelse (FUSP) 2021/509 (1) blev en europæisk fredsfacilitet oprettet til medlemsstaternes finansiering af EU-aktioner under den fælles udenrigs- og sikkerhedspolitik med henblik på at bevare fred, forebygge konflikter og styrke den internationale sikkerhed i overensstemmelse med traktatens artikel 21, stk. 2, litra c). I henhold til artikel 1, stk. 2, litra b), nr. i), i afgørelse (FUSP) 2021/509 kan den europæiske fredsfacilitet navnlig finansiere aktioner til at styrke tredjelandes og regionale og internationale organisationers kapaciteter vedrørende militær- og forsvarsanliggender.
                  
               
                     (2)
                  
                  
                     Den nuværende krise i Mozambiques nordlige provins Cabo Delgado er flerdimensionel med en alvorlig risiko for afsmittende virkninger på andre provinser i landet og på nabolandene. Mozambiques regering har hilst deployeringen af en militær EU-uddannelsesmission uden udøvende beføjelser som led i EU's integrerede tilgang til krisen i Cabo Delgado velkommen.
                  
               
                     (3)
                  
                  
                     Den 12. juli 2021 vedtog Rådet afgørelse (FUSP) 2021/1143 (2) om oprettelse af Den Europæiske Unions militære uddannelsesmission i Mozambique (EUTM Mozambique). EUTM Mozambiques strategiske mål er at støtte kapacitetsopbygning for de enheder i de mozambiquiske væbnede styrker, der udvælges til at udgøre en kommende hurtig reaktionsstyrke, således at disse enheder kan udvikle den nødvendige og holdbare kapacitet til at genoprette tryghed og sikkerhed i Cabo Delgado.
                  
               
                     (4)
                  
                  
                     Den 30. juli 2021 godkendte Rådet en konceptnote for en bistandsforanstaltning under den europæiske fredsfacilitet til støtte for militære enheder, der er uddannet af EUTM Mozambique, herunder en hasteforanstaltning med henblik på at levere det mest presserende påkrævede udstyr og de forsyninger, der er nødvendige for at uddanne de to mozambiquiske virksomheder, der efter planen skal være de første til at drage fordel af EUTM Mozambiques uddannelse.
                  
               
                     (5)
                  
                  
                     Republikken Mozambiques udenrigsminister anmodede i sin skrivelse af 27. august 2021 til Unionens højtstående repræsentant for udenrigsanliggender og sikkerhedspolitik (»den højtstående repræsentant«) Unionen om at stille ikkedødbringende udstyr og forsyninger til rådighed for alle de mozambiquiske virksomheder, der skal uddannes af EUTM Mozambique.
                  
               
                     (6)
                  
                  
                     Denne bistandsforanstaltning skal gennemføres under hensyntagen til principperne og kravene i afgørelse (FUSP) 2021/509, navnlig overholdelse af Rådets fælles holdning 2008/944/FUSP (3), og i overensstemmelse med reglerne for gennemførelse af indtægter og udgifter, der finansieres under den europæiske fredsfacilitet.
                  
               
                     (7)
                  
                  
                     Rådet bekræfter på ny, at det er fast besluttet på at beskytte, fremme og overholde menneskerettighederne, de grundlæggende frihedsrettigheder og de demokratiske principper og at styrke retsstatsforhold og god regeringsførelse i overensstemmelse med De Forenede Nationers pagt, verdenserklæringen om menneskerettighederne og folkeretten, navnlig den internationale menneskerettighedslovgivning og den humanitær folkeret —
                  
               VEDTAGET DENNE AFGØRELSE:
         
            Artikel 1
            Oprettelse, målsætninger, anvendelsesområde og varighed
            
               1.   En bistandsforanstaltning til fordel for Republikken Mozambique (»modtageren«), som skal finansieres inden for rammerne af den europæiske fredsfacilitet (»bistandsforanstaltningen«), oprettes.
            
            
               2.   Bistandsforanstaltningens målsætning er at støtte kapacitetsopbygning for og deployering af de enheder i de mozambiquiske væbnede styrker, der skal uddannes af EUTM Mozambique, for at gøre det muligt for disse enheder at udvikle de nødvendige bæredygtige kapaciteter til at genoprette sikkerheden i Mozambiques nordlige provins Cabo Delgado og dermed muliggøre tilstedeværelsen af ansvarlige retshåndhævende myndigheder, der er underlagt retsstatsprincippet, med henblik på at beskytte civilbefolkningen og tilbagevenden til ansvarlige statslige strukturer, der leverer tjenester i hele Cabo Delgado.
            
            
               3.   For at nå målsætningen i stk. 2 finansierer bistandsforanstaltningen leveringen af følgende ikkedødbringende udstyr og forsyninger til de mozambiquiske enheder, der er omhandlet i nævnte stykke:
               
                           a)
                        
                        
                           individuelt udstyr til soldater
                        
                     
                           b)
                        
                        
                           kollektivt udstyr på virksomhedsniveau
                        
                     
                           c)
                        
                        
                           aktiver til mobilitet på jorden- og til amfibiemobilitet
                        
                     
                           d)
                        
                        
                           tekniske anordninger, og
                        
                     
                           e)
                        
                        
                           et felthospital.
                        
                     
            
               4.   Bistandsforanstaltningens varighed er 30 måneder fra datoen for indgåelsen af aftalen mellem administratoren for bistandsforanstaltninger, der handler som anvisningsberettiget, og den enhed, der er omhandlet i denne afgørelses artikel 4, stk. 2, jf. artikel 32, stk. 2, litra a), i afgørelse (FUSP) 2021/509.
            
         
         
            Artikel 2
            Finansielle ordninger
            
               1.   Det finansielle referencegrundlag til dækning af udgifterne i forbindelse med bistandsforanstaltningen udgør 40 000 000 EUR.
            
            
               2.   Alle udgifter forvaltes i overensstemmelse med afgørelse (FUSP) 2021/509 og reglerne for gennemførelse af indtægter og udgifter, der finansieres under den europæiske fredsfacilitet.
            
         
         
            Artikel 3
            Ordninger med modtageren
            
               1.   Den højtstående repræsentant indgår de nødvendige ordninger med modtageren for at sikre opfyldelse af de krav og betingelser, der fastsættes ved denne afgørelse, som en betingelse for ydelse af støtte inden for rammerne af bistandsforanstaltningen, samt ved den hasteforanstaltning, som Rådet godkendte den 30. juli 2021.
            
            
               2.   De ordninger, der er omhandlet i stk. 1, skal omfatte bestemmelser, som forpligter modtageren til at sikre:
               
                           a)
                        
                        
                           overholdelse i de enheder i de mozambiquiske væbnede styrker, der er uddannet af EUTM Mozambique, af den relevante folkeret, navnlig den internationale menneskerettighedslovgivning og den humanitære folkeret
                        
                     
                           b)
                        
                        
                           korrekt og effektiv anvendelse af aktiver, der stilles til rådighed inden for rammerne af bistandsforanstaltningen, til de formål, hvortil de stilles til rådighed
                        
                     
                           c)
                        
                        
                           tilstrækkelig vedligeholdelse af aktiver, der stilles til rådighed inden for rammerne af bistandsforanstaltningen, for at sikre, at de er anvendelige og operationelt disponible i deres livscyklus
                        
                     
                           d)
                        
                        
                           at aktiver, som stilles til rådighed inden for rammerne af bistandsforanstaltningen, ikke vil gå tabt eller blive overført uden samtykke fra det facilitetsudvalg, der er nedsat ved afgørelse (FUSP) 2021/509, til andre personer eller enheder end dem, der er udpeget i disse ordninger, ved afslutningen af deres livscyklus.
                        
                     
            
               3.   De ordninger, der er omhandlet i stk. 1, omfatter bestemmelser om suspension og ophør af støtte inden for rammerne af bistandsforanstaltningen, i tilfælde af at det konstateres, at modtageren tilsidesætter de forpligtelser, der er fastsat i stk. 2.
            
         
         
            Artikel 4
            Gennemførelse
            
               1.   Den højtstående repræsentant er ansvarlig for at sikre gennemførelsen af denne afgørelse i overensstemmelse med afgørelse (FUSP) 2021/509 og med reglerne for gennemførelse af indtægter og udgifter, der finansieres under den europæiske fredsfacilitet, og med den integrerede metodologiske ramme for vurdering og fastlæggelse af de krævede foranstaltninger og kontroller med henblik på bistandsforanstaltninger under den europæiske fredsfacilitet.
            
            
               2.   Gennemførelsen af de aktiviteter, der er omhandlet i artikel 1, stk. 3, varetages af Den Portugisiske Republiks forsvarsministerium.
            
         
         
            Artikel 5
            Overvågning, kontrol og evaluering
            
               1.   Den højtstående repræsentant sikrer overvågning af modtagerens opfyldelse af de forpligtelser, der fastsættes i overensstemmelse med artikel 3. Denne overvågning skal skabe bevidsthed om konteksten og risiciene for tilsidesættelse af de forpligtelser, der fastsættes i overensstemmelse med artikel 3, og skal bidrage til at forebygge sådanne tilsidesættelser, herunder krænkelser af internationale menneskerettigheder og den humanitære folkeret og seksuelle og kønsbaserede voldshandlinger begået af de enheder i de mozambiquiske væbnede styrker, som støttes inden for rammerne af bistandsforanstaltningen.
            
            
               2.   Kontrollen af udstyr og forsyninger efter afsendelse tilrettelægges som følger:
               
                           a)
                        
                        
                           leveringsverifikation, hvorved leveringsattester skal undertegnes af slutbrugerstyrkerne ved overdragelse af ejendomsretten
                        
                     
                           b)
                        
                        
                           rapportering om fortegnelsen, hvorved modtageren skal aflægge årligt rapport om fortegnelsen over udpegede genstande; rapporteringen skal fortsætte, indtil Den Udenrigs- og Sikkerhedspolitiske Komité (PSC) ikke længere finder det nødvendigt
                        
                     
                           c)
                        
                        
                           kontrol på stedet, hvorved modtageren efter anmodning skal give den højtstående repræsentant adgang til at foretage kontrol på stedet.
                        
                     
            
               3.   Den højtstående repræsentant foretager en evaluering i form af en første vurdering af bistandsforanstaltningen seks måneder efter, at de to første virksomheder, der er uddannet af EUTM Mozambique, deployeres til Cabo Delgado-regionen. Dette vil indebære besøg på stedet for at kontrollere det udstyr og de forsyninger, der leveres inden for rammerne af bistandsforanstaltningen, eller andre effektive typer af oplysninger, der gives uafhængigt. En endelig evaluering foretages efter leveringen af udstyr inden for rammerne af bistandsforanstaltningen.
            
         
         
            Artikel 6
            Rapportering
            I gennemførelsesperioden forelægger den højtstående repræsentant halvårlige rapporter om gennemførelsen af bistandsforanstaltningen for PSC i overensstemmelse med artikel 63 i afgørelse (FUSP) 2021/509. Administratoren for bistandsforanstaltninger oplyser regelmæssigt det ved afgørelse (FUSP) 2021/509 nedsatte facilitetsudvalg om modtagelsen af indtægter og afholdelsen af udgifter i overensstemmelse med nævnte afgørelses artikel 38, herunder ved at give oplysninger om de involverede leverandører og underleverandører.
         
         
            Artikel 7
            Suspension og ophør
            PSC kan beslutte helt eller delvis at suspendere gennemførelsen af bistandsforanstaltningen i overensstemmelse med artikel 64 i afgørelse (FUSP) 2021/509.
            PSC kan også henstille, at Rådet ophæver bistandsforanstaltningen.
         
         
            Artikel 8
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 19. november 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 24.3.2021, s. 14).
         
            (2)  Rådets afgørelse (FUSP) 2021/1143 af 12. juli 2021 om Den Europæiske Unions militære uddannelsesmission i Mozambique (EUTM Mozambique) (EUT L 247 af 13.7.2021, s. 93).
         
            (3)  Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (EUT L 335 af 13.12.2008, s. 99).